કેટલાક લોકો સ્વભાવે વ્યવસ્થિત હોય છે. એ લોકો મસાલા ઢોંસો એ રીતે ખાય છે કે મસાલા અને ઢોંસો બંને એક સાથે ખવાય અને એકસાથે પૂરા થાય, સંભાર-ચટણી સહિત. આપણા જેવું નહીં કે મોટી મજાની પ્લેટમાં ઢોંસો પીરસાય અને કઈ બાજુથી શરૂ કરું એ મૂંઝવણમાં સંભાર ઠંડો પડી જાય. આ રીતે પદ્ધતિસર આખી વાનગીને એક સાથે પતાવનારાનું વ્યક્તિત્વ સુસંકલિત, સંતુલિત હોય છે. આવા લોકો બોરિંગ ન કહેવાય ? ખાવાની વાતમાં આટલા બધા સિસ્ટેમેટિક થવાની શી જરૂર ? અને આ રીતે ખાવામાં એવા તલ્લીન હોય કે ખાતી વખતે ઊંચુંય ન જુએ !